སྨན་གྱིས་གསོ་བར་བྱ་བའི་གཞིའམ་གང་གི་དོན་དུ་གསོ་བའི་ཡུལ་དེ་ཉིད་ལ་ལུས་ཞེས་བྱ་ཞིང་།དེ་ནི་ཁུ་ཁྲག་སེམས་གསུམ་ཚོགས་པ་ལས་གྲུབ་པ་ཞིག་ཡིན་ལ།ནད་དང་།ལུས་ཟུངས།དྲི་མ་གསུམ་གྱི་བདག་ཉིད་ཅན་ཞིག་ཀྱང་ཡིན་པས་དོན་དུ་གནོད་བྱ་ཁམས་དང་གནོད་བྱེད་ཉེས་པ་ལྷན་ཅིག་ཏུ་འདུས་པའི་རང་བཞིན་ཅན་ཞིག་ཡིན།རླུང་མཁྲིས་བད་ཀན་གསུམ་པོ་ནི་མ་གཞི་གནོད་བྱེད་ཉེས་པ་ཡིན་པ་དང་།དྭངས་མ་ལ་སོགས་པ་བཅུ་ནི་གནོད་བྱའི་ཁམས་ཡིན་ནའང་།དེ་དག་རྟེན་དང་བརྟེན་པའི་འབྲེལ་བ་ཞིག་ཡིན་པར་བརྟེན་རླུང་མཁྲིས་བད་ཀན་གསུམ་པོ་འཕེལ་ཟད་འཁྲུགས་པའི་རྣམ་པར་མ་གྱུར་ན་ལུས་དེ་ཉིད་འཚོ་བའི་མཐུན་རྐྱེན་གྱི་གྲོགས་བྱེད་པ་དང་།གལ་ཏེ་འཕེལ་ཟད་འཁྲུགས་པའི་རྣམ་པར་གྱུར་ན་ནད་ཀྱི་ངོ་བོ་ཡིན་པས་ལུས་མི་བདེ་བ་དང་སྲོག་འཚོ་བའི་འགལ་རྐྱེན་བྱེད་ཀྱི་ཡོད་པ་རེད།དེར་བརྟེན་ནང་གི་འབྱུང་བ་རླུང་མཁྲིས་བད་ཀན་གསུམ་གྱིས་དང་པོ་ལུས་ཆགས་པའི་རྒྱུ་བྱེད་པ་དང་།བར་དུ་ལུས་འཕེལ་ཞིང་རྒྱས་པ་དང་གནས་པའི་གྲོགས་བྱེད་ལ།ཐ་མ་ལུས་འཇིག་པའི་གནོད་རྐྱེན་ཡང་བྱེད་པ་བཅས་དེ་དག་ཐམས་ཅད་རླུང་མཁྲིས་བད་ཀན་གསུམ་གྱི་བྱེད་པ་འབའ་ཞིག་ལ་རགས་ལས་པ་ཞིག་ཡིན།དེ་བཞིན་དབང་པོ་ལྔས་ཡུལ་ལྔ་འཛིང་པ་དང་།ཁོང་ཁྲོ་བ།འདོད་ཅིང་ཆགས་པ།སེམས་དགའ་བ།སྙིང་སྟོབས་སྐྱེད་པ།དངངས་སྐྲག་འབྱུང་བ།དྲན་པ་མི་གསལ་བ།བློ་བརྟན་པ་སོགས་ཐམས་ཅད་ཉེས་པ་གསུམ་གྱི་བྱེད་ལས་འབའ་ཞིག་ལ་བརྟེན་པ་ཞིག་ཡིན་ཏེ།དཔེར་ན།མི་སོ་སོར་རླུང་མཁྲིས་བད་ཀན་གསུམ་ཤས་ཆེ་ཆུང་གི་ཁྱད་པར་ལས་རང་བཞིན་མི་འདྲ་བ་རྣམ་པ་བདུན་དུ་གྱུར་ནས་གཤིས་ཀ་དང་།ཁམས་དབང་།བསམ་པའིབྱེ་བྲག་བཅས་ཀྱང་མི་འདྲ་བ་རེ་འབྱུང་གི་ཡོད་པ་ལྟ་བུ་དེ་དག་ཚང་མ་རླུང་མཁྲིས་བད་ཀན་གསུམ་གྱི་བྱེད་ལས་ལ་བརྟེན་པ་ཞིག་ཡིན་པ་བཅས་མདོར་ན།མིའི་ལུས་འདི་དང་པོ་འབྱུང་བ་བཞིས་སྐྱེད་པ་དང་།བར་དུ་འབྱུང་བ་བཞི་ལས་གྲུབ་ཅིང་གནས་པ།ཐ་མར་འབྱུང་བ་བཞིའི་རྐྱེན་གྱིས་འཇིག་པར་འགྱུར་བའི་རང་བེཞིན་ཡིན་པའི་རྒྱུ་མཚན་དེ་དག་ལ་བརྟེན་ནས་ཕྱིའི་འབྱུང་བ་ནམ་ཟླ་དུས་བཞིའི་འཕེལ་འགྲིབ་འགྱུར་ལྔོག་འགྲོ་བའིརྐྱེན་ལས་ནང་གི་འབྱུང་བ་རླུང་མཁྲིས་བད་ཀན་གསུམ་འཕེལ་ཟད་འཁྲུགས་པ་ཅི་རིགས་ཡོང་གི་ཡོད་པའི་ཕྱི་ནང་རྒྱུ་རྐྱེན་གྱི་འབྲེལ་བ་རྙོག་འཛིང་ཤིན་ཏུ་ཆེ་བ་དེ་དག་གི་ཆོས་ཉིད་ལ་ཞིབ་ཏུ་བརྟག་ཅིང་རྟོགས་པར་བྱས་ཏེ་ལག་ལེན་དངོས་ཀྱི་ཐོག་གང་ལ་གངའོས་ཀྱི་བཅོས་ཐབས་སྤྱོད་ཀྱི་ཡོད་པ་རེད།